Gyimesi, György, poslanec NR SR (2022-06-21):
Ďakujem pekne za slovo. Rozhodol som sa, že znovu požiadam o slovo, pretože dve minúty by mi asi na odpovede na všetky faktické poznámky nestačili. Vy máte, dámy a páni z opozície, z SaS, obsesiu z Matoviča. Čokoľvek, čo prinesie do tohto pléna, považujete automaticky za zlé. A toto preukazujete denno-denne. On tu vlastne ani nie je a ho tu spomínate, ako keby tu bol s nami prítomný a keby on sám tu teraz predkladal ten zákon a keby sa bavil s vami. On tu dnes nie je a vy ho spomínate v každej jednej faktickej poznámke, vo všetkom, že on môže za všetko. On je ten, ktorý tu rozvrátil spoločnosť, rozvrátil verejné financie, čo vy viete, že to nie je pravda. Pretože ten celý tento balík je vyfinancovaný v budúcom rozpočte. Dokonca je vyfinancovaná aj konsolidácia vo výške 1 mld. eur. A toto sa potvrdilo, už dokonca aj v rozhovore pre jeden denník to povedal aj pán štátny tajomník. Čiže toto, tieto veci tam sú. A to, čo chceme my urobiť navyše pre učiteľov, ktorí si, áno, zaslúžia vyššie platy, pretože ak je niekto v tejto republike, kto si zaslúži vyššie platy, to sú sestričky a učitelia, ktorých pridaná hodnota tejto spoločnosti ďaleko nezodpovedá výške ich príjmov, áno. A my to chceme vyfinancovať z výberu od tých, ktorí na ľudskom nešťastí, na kríze, na zdražovaní zarábajú desiatky a stovky miliónov euro. A vy ste ich obhajcovia. Takisto ako ste pri tomto rodinnom balíku obhajcovia tých, ktorí sa vedia spojiť. Tí, ktorí vedia svoj záujem prezentovať spoločne, napríklad združenia SK8, ZMOS alebo únia miest. Rodiny s deťmi sa takto spojiť nevedia. Preto ich musíme obhajovať my aj proti vašej vôli, aj keď sa vám to nepáči. A budeme to robiť a budeme to robiť stále, kým tu budeme. A budem to robiť aj napriek vašej vôli. Vy ste, pán kolega Kazda, trošku vytrhli z kontextu to, čo som povedal. Ja som povedal, že áno, teraz sme sa rozhodli pomôcť týmto, týmto rodinám. A neskôr prídu na rad aj ďalší. A ak konečne budete súhlasiť s tým, aby sme zdanili hazard, aby sme zdanili lieh, aby sme zdanili bohaté firmy, tak vieme učiteľom zvýšiť platy okamžite. A opakujem to druhýkrát, oboma rukami by som im dal, pretože to chcem, pretože si to zaslúžia. Ale ruka v ruka s tým musí ísť, musí ísť aj príjem do štátneho rozpočtu. A ten príjem leží, tak ako to povedal Igor Matovič, na zemi. Poďme sa, zohnime sa po tie peniaze, zoberme ich od tých, ktorí ich majú a ktorí ich majú napríklad aj z ľudského nešťastia. Pán kolega Kanuščák, vy hovoríte o tom, že či viem, ako reagujú ľudia. Ja viem celkom presne, ako reagujú. Sú nešťastní z vás. Sú z vás absolútne nešťastní, že blokujete takúto výraznú pomoc pre rodiny, pre tých, ktorí si to zaslúžia. Pretože rodiny nie sú len tie bratislavské z tejto vašej bublinky, to sú aj rodiny z Gemera, z Oravy, z Medzibodrožia, z okresu Vranov nad Topľou, to sú chudobní ľudia, ktorých, pre ktorých je aj 10 euro veľký peniaz. A vy im ho nechcete dať, pretože vy ho radšej dáte liehovarníkovi alebo prevádzkovateľovi kasína. Toto si o vás myslia. Áno, vy sa môžte stretávať so starostami. Čo vám povedia, keď sa im trošku ukráti rozpočet alebo dostanú trošku menej peňazí, než mali vôbec naplánované? Jasné, že sa proti tomu budú búriť, vždy sa búrili. Ale rádovo to nie je o toľko menej, než čo reálne dostanú. To nie je až tak strašne veľa peňazí, hoci im to bude chýbať. Ja netvrdím, že nie. Ale my všetci dobre vieme, že keď chce aj samospráva, tak aj tento problém zvládne, pretože mali o 108 % zvýšené výdavky za posledných osem rokov. Vy sa tu obhajujete aj tým, a ukazujete na nás všetkých prstom, že sme fašisti, že sme extrémisti a neviem čo všetko, aké ekvivalenty tu nám, prirovnávate k nám. A ja sa chcem opýtať, čo robil váš predseda strany Richard Sulík v Maďarsku, keď sa skrýval s Marianom Kotlebom a tajne rokovali. No o čom rokovali oni, toto nebola spolupráca? Povedzte mi, prosím vás, čo robila pani poslankyňa Cigániková v kancelárii poslancov hnutia OĽANO, OĽANO, hnutia Ľudová strana Naše Slovensko, Kotlebovci, keď dohadovali spoločný postup pri zarezaní zákona, pri zarezaní zákona Anny Záborskej. A tento postup dohodli, že spoločne, vy ste mali spoločný postup, ste vyťahovali karty. Čiže toto už nebola spolupráca s fašistami, však? Čiže vy vidíte triesku v cudzom oku a brvno vo vašom vlastnom oku nie. Takže toľko k tomu a dúfam, že už viac nebudem musieť vystupovať. Ďakujem pekne. (Potlesk.)